Ajruplani tal-gwerra Libjani attakkaw bażijiet tal-miliżji f’Bengażi bħala parti mill-kampanja li qed jagħmel l-ex-Ġeneral Khalifa Haftar biex “indaffa” il-pajjiż mill-elementi militanti. Żewġ jets attakkaw bażi tal-brigata 17 ta’ Frar u oħra tal-Ansar al-Sharia fil-punent tal-belt. Aktar kmieni dan ix-xahar Haftar beda kampanja kontra l-militanti għax qal li l-gvern huwa dgħajjef wisq biex jikkontrollahom. Il-bieraħ, id-Dipartiment tal-Istat Amerikan ta parir lill-Amerikani kollha biex jitilqu mil-Libja għax is-sigurtà fil-pajjiż “mhix stabbli” peress li f’ħafna partijiet mhemmx ordni. Fi stqarrija, d-dipartiment qal li “ċ-ċittadini Amerikani għandhom joqgħodu attenti ħafna u jitilqu minnufih”. Fil-Libja, ilha tikber l-inċertezza fejn l-inkwiet ma baqax limitat biss għal Bengażi iżda nfirex fi Tripli. Aktar kmieni dan ix-xahar kien hemm sparar ma jaqta’ xejn bl-użu ta’ armi kbar qrib il-bini tal-Parlament Libjan. Membri parlamentari ħarbu mill-bini tal-parlament wara li grupp ta’ irġiel armati, mmexxija minn Haftar, attakkaw il-post u tawh in-nar. Il-ġimgħa l-oħra, l-ambaxxatur Amerikan għal-Libja tat appoġġ lil Ġeneral  Haftar biex ikompli bil-ħidma tiegħu kontra l-gvern Libjan. Meta ġġustifikat l-atti ta’ Haftar, li l-attakk tiegħu fuq il-parlament Libjan wassal biex il-gvern isejjaħ elezzjonijiet ġenerali għal Ġunju, l-Ambaxxatur Deborah Jones qalet li l-ġeneral kien qed jaħdem biex ineħħi tterroristi mil-Libja. Anke dak iż-żmien, hija wissiet lill-Amerikani biex ma jmorrux il-Libja hekk kif ħafna pajjiżi qed jirtiraw l-impjegati tagħhom mill-ambaxxati fi Tripli u konsulati f’Bengażi.